ארבעת המופלאים

ערך זה עוסק בקומיקס. אם התכוונתם למשמעות אחרת, ראו .
| --- | --- |

ארבעת המופלאים, כפי שהופיעו על עטיפה אלטרנטיבית לחוברת Fantastic Four Vol.6 #1 מאוגוסט 2018. אמנות מאת גבריאל דל'אוטו.
 סוג:  קבוצת גיבורי-על
 הוצאה לאור:  מארוול קומיקס
 הופעה ראשונה:  Fantastic Four #1 (נובמבר 1961)
 יוצרים:  סטן לי, ג'ק קירבי
 מידע
 סטטוס:  פעיל
 בסיס:  בניין בקסטר
 חברוּת בקבוצה:  מיסטר פנטסטיק, האשה הבלתי נראית, הלפיד האנושי, הדבר
 חברוּּת לשעבר בקבוצה:  גברת מארוול, הפנתר השחור, סטורם, נובה (פרנקי ריי), לוק קייג', קריסטל, פלוקס, ספיידרמן צוות שני: אנטמן השני (מנהיג), הענקית הירוקה, גברת הדבר השנייה, מדוזה
 דמויות קשורות
 אויבים:  דוקטור דום, Mad Thinker, Puppet Master, Rama-Tut, Diablo, Mole Man, טראקס, Red Ghost, אולטרון, גלקטוס, Wizard, אניהילוס, תאנוס, סופר סקרול, ארבעת המפחידים 
 
ארבעת המופלאים (באנגלית: The Fantastic Four) הם קבוצה בדיונית של גיבורי-על המופיעים בחוברות הקומיקס ביקום מארוול קומיקס. הקבוצה הופיעה לראשונה בחוברת Fantastic Four #1 מנובמבר 1961 ונוצרה על ידי הכותב סטן לי והמאייר ג'ק קירבי. ארבעת המופלאים הם קבוצת גיבורי העל הראשונה בחברת מארוול קומיקס. אף על פי שמבנה חברי הקבוצה השתנה רבות, הקבוצה נשארה מורכבת מהארבעה אשר נחשפו לקרניים הקוסמיות בתחילת הסדרה.
ארבעת המופלאים הם מיסטר פנטסטיק, האשה הבלתי נראית, הלפיד האנושי והדבר, שקיבלו את כוחותיהם לאחר שנחשפו לקרניים קוסמיות במשימה בחלל. מיסטר פנטסטיק הוא האלטר אגו של ריד ריצ'רדס, מדען שביכולתו למתוח את גופו כגומי, אשר נחשב לאדם החכם ביותר ביקום מארוול. הוא משמש כמנהיג הקבוצה, ובשלב מאוחר יותר בסדרה הוא מתחתן עם סוזן סטורם. האישה הבלתי-נראית היא האלטר אגו של סוזן סטורם, היכולה להפוך לבלתי נראית בכל רגע נתון וליצור שדה אנרגיה סביב גופה. הלפיד האנושי הוא האלטר אגו של ג'ונתן "ג'וני" לואל ספנסר סטורם, אחיה של סוזן, שידוע כרודף שמלות צעיר. הוא יכול להפוך את גופו לעשוי מאש, לירות מהידיים כדורי אש ולעוף, כשהוא נוהג לקרוא בסיסמה !Flame On ("להבות הפעל") ומכסה את גופו בלהבות. הדבר הוא האלטר אגו של בן גרים, חברו הטוב אך הזעפן של ריד מהקולג', שמחזיק בכוח מוגבר מאוד שמתחזק וגובר עם הזמן ואשר גופו עשוי מסלע קשיח, דבר המקנה לו חסינות כנגד רוב הפגיעות הפיזיות, לרבות כדורים חודרי-שריון ואש רותחת. סיסמת הקרב שלו היא "!It's clubberin' time" ("זה זמן החבטות") שנהפכה לקאלט בעולם הקומיקס. בניגוד לשאר חברי הקבוצה שיכולים לשנות את מראם כל הזמן, מראהו של בן כדמוי אבן כל הזמן, דבר שלא היה מרוצה ממנו עד היום. בקומיקס מזכירים שהוא ממוצא יהודי מברוקלין ששמו המלא בנג'מין ג'ייקוב גרים.
בניגוד להרבה גיבורי-על אחרים, זהותם של הארבעה ידועה לציבור, וזה הפך אותם ממדענים לסלבריטאים. הארבעה חשפו לראשונה את כוחות העל שלהם לציבור כאשר מפלצת ענקית בקעה מהאדמה ומאז הפכו לקבוצת גיבורי העל הראשונה. עם השנים עזבו חברי הקבוצה והגיעו במקומם חברים חדשים, אך לא להרבה זמן, כאשר הארבעה נשארים חברי היסוד. הקבוצה מתפקדת גם כמשפחה לא מתפקדת, כאשר במהלך הסדרה הם מטפלים גם בחייהם הפרטיים, מתרחשות מריבות בין ריד לסו, ומתוארים התנהגותו הפזיזה של ג'וני ומצבי הרוח המשתנים של בן. בנוסף הארבעה מיודדים עם גיבורי-על אחרים, שהבולטים ביניהם הם ספיידרמן והגולש הכסוף. מפקדתם היא בניין בקסטר בניו יורק, אשר משמש גם כביתם.
הנבלים הראשיים של ארבעת המופלאים כוללים את דוקטור דום, איש החפרפרת, מאסטר הבובות, דיאבלו, והנבלים הקוסמיים גלקטוס וגזע הסקרול.
לכותרי הסדרה קיימת גם גרסת אולטימייט מחודשת וצעירה יותר, המתרחשת בעולם החדש של מארוול אולטימייט מארוול. כאן ארבעת החברים המוכרים מקבלים את כוחותיהם כשניסוי משתבש בלב המדבר, ניסוי שעבדו עליו כל חייהם יחד עם החברה המדעית הגדולה של דוקטור סטורם, אביהם של סו וג'וני. אך כאן גם אדם אחר בן גילם שהיה שותף לניסוי נפגע מהתאונה, בשם ויקטור וון דום, שהפך לאויבם הראשי של הארבעה, דוקטור דום.
דמויותיהם של מיסטר פנטסטיק, האשה הבלתי נראית, הלפיד האנושי והדבר מדורגים במקומות ה-40, 66, 46 וה-18, בהתאמה, ברשימת מאה גיבורי-העל הגדולים ביותר, לפי אתר IGN.